“Pet Parent” เลี้ยงสัตว์แบบเลี้ยงลูก กำลังมาแรง ในประเทศไทย
การเลี้ยงสัตว์เลี้ยง แบบเลี้ยงลูก น่าสนใจขนาดไหน ? ลงทุนแมนจะเล่าให้ฟัง
28 ธ.ค. 2565

“Pet Parent” เลี้ยงสัตว์แบบเลี้ยงลูก กำลังมาแรง ในประเทศไทย /โดย ลงทุนแมน
การเลี้ยงสัตว์เลี้ยง ได้รับความนิยมเพิ่มขึ้นเป็นอย่างมาก
โดยเฉพาะในช่วงล็อกดาวน์ที่ผ่านมา
รู้หรือไม่ว่าปีที่แล้ว ธุรกิจสัตว์เลี้ยงในประเทศไทย
มีมูลค่าสูงถึง 41,800 ล้านบาท
แล้วการเลี้ยงสัตว์เลี้ยง แบบเลี้ยงลูก น่าสนใจขนาดไหน ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ประเทศไทยมีการเลี้ยงสัตว์เลี้ยงในครัวเรือนราว 1 ใน 3 ของครัวเรือนทั้งหมด
นอกจากนี้ ยังพบว่า กลุ่มคนเหล่านี้ไม่ได้มีพฤติกรรมการเลี้ยงสัตว์แค่แบบ Pet Lover หรือเป็นเพียงแค่คนรักสัตว์เท่านั้น
แต่มีคนจำนวนไม่น้อยที่เลี้ยงสัตว์แบบ Pet Parent หรือ Pet Humanization ซึ่งเป็นการดูแลสัตว์เลี้ยงในแบบเดียวกันกับลูก หรือสมาชิกในครอบครัวกันเลยทีเดียว
พอเรื่องเป็นแบบนี้ เจ้าของสัตว์เลี้ยงจึงมักใช้จ่ายกับสัตว์เลี้ยงเพิ่มขึ้นเป็นอย่างมาก เพื่อให้สัตว์เลี้ยงนั้นมีคุณภาพชีวิตที่ดีขึ้น ไม่ว่าจะเป็น
- ค่าอาหาร
- ค่าทำความสะอาด อาบน้ำ ตัดขน
- ค่าเสื้อผ้า หรือเครื่องประดับสำหรับสัตว์เลี้ยงต่าง ๆ
- ค่ารักษาพยาบาล
- ค่าทำประกัน
ลองมาดู มูลค่าธุรกิจสัตว์เลี้ยงในประเทศไทย กันบ้าง
ปี 2561 มูลค่าธุรกิจสัตว์เลี้ยง 32,200 ล้านบาท
ปี 2564 มูลค่าธุรกิจสัตว์เลี้ยง 41,800 ล้านบาท
หรือคิดเป็นการเติบโตเฉลี่ยกว่า 9% ในช่วง 3 ปีที่ผ่านมา
 
ซึ่งการเติบโตส่วนหนึ่งก็ได้ตัวเร่งจากการที่ในช่วงล็อกดาวน์ หลายคนหันมาเลี้ยงสัตว์เลี้ยงกันมากขึ้น เพื่อเป็นเพื่อนคลายเหงา
ส่งผลให้ ธุรกิจที่เกี่ยวข้องกับสัตว์เลี้ยงเติบโตอย่างต่อเนื่อง ไม่ว่าจะเป็น ธุรกิจอาหารสัตว์ ธุรกิจดูแลสุขภาพสัตว์ ธุรกิจสินค้า และเครื่องตกแต่งสัตว์เลี้ยง เป็นต้น
รู้ไหมว่า โรงพยาบาลสัตว์ทองหล่อ ที่หลายคนน่าจะคุ้นชื่อกันอยู่บ้าง ในปี 2564 มีรายได้ 960 ล้านบาท และกำไร 101 ล้านบาท
แม้แต่บริษัทประกันหลายแห่ง ก็มีการออกกรมธรรม์ สำหรับคุ้มครองให้กับสัตว์เลี้ยง ครอบคลุมตั้งแต่ค่ารักษาพยาบาล ค่าชดเชยจากการเสียชีวิต ไปจนถึงค่าใช้จ่ายในการจัดงานศพ
นอกจากนี้ ธุรกิจที่พักของสัตว์เลี้ยงก็เป็นอีกธุรกิจที่น่าจับตามองเช่นกัน
อย่าง “Kofuku Cat Hotel” โรงแรมสำหรับแมวที่ใหญ่ที่สุดในประเทศไทย ในช่วงเทศกาลนั้น หากจะนำแมวมาฝากเลี้ยง ต้องมีการจองล่วงหน้าไม่น้อยกว่า 2-3 เดือนเลยทีเดียว
จึงไม่น่าแปลกใจนัก ที่เรามักเห็นข่าวว่าบริษัทยักษ์ใหญ่ ก็ได้เริ่มเข้ามาลุยตลาดสินค้าและบริการสัตว์เลี้ยง อย่างเช่น
 
- เมื่อต้นปีที่ผ่านมา เนสท์เล่ (ไทย) ก็เพิ่งมีการเปิดโรงงานเนสท์เล่ เพียวริน่า เพ็ทแคร์ ด้วยงบลงทุนกว่า 5,000 ล้านบาท เพื่อผลิตอาหารแมวชนิดเปียก คุณภาพระดับพรีเมียม ทั้งรองรับตลาดในไทย และส่งออกไปยังต่างประเทศ
- ทาง อาร์เอส เองก็มีการจัดตั้งบริษัทย่อยที่ชื่อว่า “Pet All” เพื่อทำธุรกิจจัดจำหน่าย และทำการตลาดอาหารและผลิตภัณฑ์เกี่ยวกับสัตว์เลี้ยง
-โลตัส ไฮเปอร์มาร์เก็ต และซูเปอร์มาร์เก็ตรายใหญ่ ภายใต้เครือซีพี ก็เพิ่งได้เปิดตัว “Pet Us” ซึ่งเป็นร้านจำหน่ายผลิตภัณฑ์และให้บริการครบวงจรสำหรับสัตว์เลี้ยง
พอเห็นแบบนี้ ก็ต้องบอกว่า แนวโน้มการเติบโตของธุรกิจสัตว์เลี้ยง น่าจะไปได้สวยเลยทีเดียว
และยิ่งเรามีแนวโน้มจะเลี้ยงสัตว์แบบเลี้ยงลูกมากเท่าไร ค่าใช้จ่ายในด้านอื่น ๆ นอกเหนือจากค่าอาหาร หรือค่ารักษาพยาบาล ก็จะยิ่งมากขึ้นเท่านั้น
ซึ่งเรื่องนี้อาจทำให้มีธุรกิจใหม่ ๆ ที่เกี่ยวกับสัตว์เลี้ยงที่เราอาจไม่เคยเห็นมาก่อน เกิดขึ้นมาอีกก็ได้ในอนาคต..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-